બલિની પરંપરા શક્તિ સંપ્રદાય સાથે જોડાયેલી છે. શક્તિપીઠ તરીકે વિમલા મંદિરમાં આ વિધિ ગુપ્ત રીતે થતી હોવાનું કહેવાય છે. લક્ષ્મીજીના મંદિરમાં તમને દિવાલ પર કમળના આકારમાં ‘મા’ એવું ચિતરામણ ચોકથી ચારે બાજુ કરેલું દેખાશે. ભક્તો પોતાના જીવનમાં લક્ષ્મીજીની કૃપા રહે તે માટે દિવાલ પર આ રીતે ચોકથી મા લખતા હોય છે. મંદિર પરિસરમાં ભક્તો ઉઘાડા પગે ફરે ત્યારે બળબળતી ગરમી હોય છે. તેમાં થોડી રાહત મળે એટલે પગથાર પર સફેદ ચૂનો મારવામાં આવતો હોય છે.